Banff-Nationalpark

De Banff-Nationalpark (Banff National Park) ass en Nationalpark an de Rocky Mountains, an der kanadescher Provënz Alberta, eng 120 km westlech vu Calgary.

E gouf 1885 gegrënnt an ass domat den eelste vun de kanadeschen Nationalparken. Zënter 1985 steet en och, mat anere kanadesche Parken an de Rocky Mountains, op der Unesco-Lëscht vun de Weltierwen.

De Park ass 6.641 km² grouss a besteet virun allem aus Biergerlandschaft, an där et en ettlech Gletscheren, Äisfelder a Séien, souwéi groussflächesch Nolebeem-Bëscher an Alpelandschafte gëtt. E geet no Norden hi virun an de Jasper-Nationalpark, am Weste grenzt en un de Yoho-Nationalpark, an un de Kootenay-Nationalpark, an am Süden un eng Rëtsch Provënzial-Parken.

Déi eenzeg gréisser Uertschaft am Park ass Banff, wou och den Informatiounszentrum ass. Och bekannt ass Lake Louise, 54 km westlech vun do um Séi mam selwechten Numm, mam bekannten Hotel Château Lake Louise.

De Park ass un d'Canadian Pacific Eisebunnsstreck ugeschloss, an och den Transcanadian Highway geet derduerch.

Et kommen all Joers Millioune vu Visiteuren an de Park (1990 waren et der 5 Mio), sou datt et net ëmmer einfach ass, d'Auswierkungen dovun op de fragilen Ekosystem an der Gitt ze halen.

Kuckeswäertes
 de Bow River – de Floss, deen derduerch leeft
 de Sulphur Mountain – den 2.285 Meter héije Bierg uewent Banff
 de Johnston Canyon - eng Schlucht
 de Johnson Lake - e klenge Biergséi
 de Lake Louise – e berüümte Biergséi
 de Chateau Lake Louise – e grousse Luxushotel beim Séi
 de Moraine Lake e Biergséi mat Vue op déi Zéng Sommeten
 de Peyto Lake – en turquoisse Biergséi
 de Peyto-Gletscher
 de Mistaya Canyon - eng schmuel an déif Schlucht
 de Icefields Parkway – en 231 Kilometer laangen Highway vu Banff op Jasper matzen duerch d'Rocky Mountains

 Um Spaweck 

 Banff National Park, op Parks Canada

Kategorie:Alberta
Kategorie:Nationalparken a Kanada
Kategorie:Weltnaturierwen
Kategorie:Rocky Mountains